10
Sələmʋɣʋ sɩ Ɩsɔ ɩ́ hʋlɩ tɑmpɑnɑ
1 Hɑɩ, Tɑcɑɑ, pepe tɔɔ kɛ́ n hɑtəlɑɑ,
nɑ ń ŋmɛsəɣɩ nyɑ́ təɣɩ lɑŋwɑkəllɛ kʋyɛɛŋ?
2 Ɩsɑɣɑʋ muɣuliɣi kʋnyɔntʋ kɛ́ nɑ kɑlɑmpɑɑnɩ.
Yele nɑ pɑ mɑɣɑmɑɣɑ pɑ kɑtɔsɩ kpɑ-wɛ.
3 Ɩsɑɣɑʋ hɔŋ ɩ tɩ nɑ ɩ kʋnyɩɩlʋɣʋ hʋwɛɛ kɛ́.
Nɑ ɩ́ tɔkɩ kɑsəyɑɣɑ ɑsilimɑ nyəŋkɑ.
Nɑ ɩ́ woŋiɣi Tɑcɑɑ nɑ ɩ́ tʋʋkɩ-ɩ.
4 Ɩsɑɣɑʋ ləmɑɣɑsɛɛ ntɛ́ kɑlɑmpɑɑnɩ.
Ɩ yɔɣɔtəɣɩ sɩ: Ɩsɔ ɩɩ hɔŋ yʋlʋ ŋkpɑŋʋɣʋ,
pəyele Ɩsɔ tɩɩ fɛɩ.
5 Ɩ kʋlɑpəm lɑkɩ teu kɛ pɑɑ wɑɑtʋ wei kɛ́.
Ɩsɔ nyɑ́ hʋʋlɛ kəlɑ-ɩ pooluŋ ɩ tɑ cɛkənɑ.
Nɔɣɔ tɑɑ heelim kɛ n hosiɣi
nyɑ́ kolontunɑɑ tənɑ sɩ ń kpiisi-wɛ.
6 Ɩsɑɣɑʋ mɑkɩ ɩ lɑŋlɛ tɑɑ sɩ: Pʋlʋpʋ kɑɑ ciɣiti-m.
Wɑhɑlɑ kɑɑ mɑɣɑnɑ-m pɑɑ pəlee.
7 Mpusi təŋsʋɣʋ nɑ tɔm looluɣu nɑ tʋsʋɣʋ
nɑ ɑcilɑɣɑtʋ tɔm nɑ ɩsɑɣɑtʋ wɛnnɑ ɩ nɔɣɔ tɑɑ.
8 Acɑlisi kiŋ kɛ ɩ ŋmɛləɣɩ
nɑ ɩ́ cɛŋəɣɩ wɑhɑlɑ nyə́mɑ nɑ ɩ́ kʋɣɩ mʋsʋŋ.
9 Ɩ wɛ ɩ təŋmɛllɛ kɛ́ ɩsɩɩ tɔɣɔlɑɣɑ kɛ kɑ lonte tɑɑ.
Nɑ ɩ́ cɛŋəɣɩ sɩ ɩ́ kpɑ kʋnyɔntʋ nɑ ɩ́ tʋ-ɩ ɩ puluɣu tɑɑ.
10 Ɩ pɑpəɣɩ kɛ́ nɑ ɩ́ teŋ wɑhɑlɑ nyə́mɑ kɛ ɩ səkpɑŋ tɑɑ.
11 Ɩ tɑɑ kɛlɛ sɩ Ɩsɔ sɔɔkɩ
nɑ ɩ́ kɛɛsəɣɩ ɩ ɩsɛ ɩɩ nyənəɣɩ pɑɑ pə́cɔ.
12 Hɑɩ, Tɑcɑɑ Ɩsɔ kʋlɩ nɑ ń wɑɑsɩ
tɑɑ sɔɔ wɑhɑlɑ nyə́mɑ tɔɔ.
13 Pepe tɔɔ kɛ́ ɩsɑɣɑʋ woŋiɣi-ŋ nɑ ɩ́ tɔŋ sɩ:
Ɩsɔ kɑɑ hɔ mɑ ŋkpɑŋʋɣʋ se.
14 N nyənəɣɩ nɑ ń nɑɑkɩ kʋnyɔntʋ wɑhɑlɑ,
nɑ ɩ nəɣəsɛɛ sɩ n pɑɑsəɣənɑ-ɩ.
Nyɑɣɑ ɩ pɛtəɣɩ ɩ tɩ,
pə́cɔ nyɑ́ wɑɑsəɣənɑ sulɑʋ.
15 Pɛlɩ ɩsɑɣɑʋ niŋ nɑ ń pɔɔsɩ-ɩ ɩ kɑwɑlɑɣɑ tɔɔ
nɔɣɔlʋ ɩ́ tɑɑ tɔɔsɩ ɩ tɔm.
16 Tɑcɑɑ nyɑɣɑlɛ wulɑʋ kɛ tɑm tɔɔ.
N kɑ́ kpiisi piitimnɑɑ kpɑɩ nyəm tənɑɣɑ tɛtʋ tɑɑ kɛ́.
17 N nɩɩkɩ kʋnyɔntʋnɑɑ sələmʋɣʋ kɛ́,
nɑ ń keŋ ŋkpɑŋŋ nɑ pɑ tɔɔ nɑ ń hɑɑkɩ-wɛɣɛ ɑpɑlʋtʋ.
18 N hɑ suluwɑɑ nɑ mpɑ pɑ muɣulɑɑ tɔɣɔ tɑmpɑnɑ.
Ɩlɛnɑ ń pɛ yəlɑɑ mpɑ pɑ ŋmɑnɑ tɛtʋ tɔɣɔ mpɑɑʋ
sɩ pɑ ŋmɑkəlɩ lɛlɑɑ.